Fotografska razstava Rudija Urana ASLEEP / WOKE / AWAKE
2026-06-11 19:00 - 2026-09-01 21:00 (Europe/Paris)
ASLEEP / WOKE / AWAKE raziskuje odnos med človekom, živaljo in pogledom. Izhajajoč iz Derridaja in posthumanizma projekt razume budnost kot etiko sobivanja, kjer fotografija postane sled skupnosti, empatije in medsebojne povezanosti.
Projekt ASLEEP / WOKE / AWAKE je nastal iz preprostega opazovanja ljudi in njihovih psov. Med fotografiranjem se je pokazalo, da ne nastajajo le portreti, temveč tudi zgodbe o odnosih, zaupanju in skupnosti.
Psi so postali most med ljudmi, ki se sicer morda nikoli ne bi srečali. Skozi pogovore, sprehode in skupne trenutke se je začela oblikovati mreža povezav, ki presega samo fotografijo.
Fotografije raziskujejo različne načine naše prisotnosti v svetu. Včasih smo od drugih in okolja oddaljeni, včasih nas srečanje z drugim predrami, včasih pa preprosto sprejmemo, da smo del nečesa večjega.
V ospredju niso le ljudje ali živali, temveč prostor med njimi – pogled, bližina, zaupanje in skrb.
Projekt zato ni zgolj fotografska serija, temveč pripoved o sobivanju, empatiji in o tem, kako nas lahko preprosta prisotnost drugega znova poveže s svetom okoli nas.

Povezava do originalnega članka

Poletni inkubator
2026-07-01 09:00 - 2026-09-03 10:00 | Kulturni inkubator
POLETJE Z MKC MARIBOR
POLETNI INKUBATOR
od 1. julija do 3. septembra 2026
Kulturni inkubator bomo čez poletje napolnili z raznolikimi vsebinami, aktivnostmi in dogodki, ki so namenjene predvsem mladim med 15. in 29. letom starosti. Aktivnosti so brezplačne.
Poletje je že skoraj prišlo v naše mesto, to pa bo prineslo sveže in pestro dogajanje na MKC Maribor. Za vas smo pripravili številne dogodke in aktivnosti, s katerimi si boste napolnili energijo, kvalitetno preživljali svoj prosti čas, se naučili kaj novega, se zabavali, spoznavali nove ljudi in se preprosto imeli fajn. Čakajo vas kreativne delavnice, literarne in pesniške delavnice, brunchi, barvanje 3d figuric, študijske urice, mladinski večeri, knjižni klub, stripfest, hangouti in še več.
Vsi dogodki so primarno namenjeni mladim, starim med 15 in 29 leti, sprejmemo pa vsakogar. Ciljna skupina je zapisana pri vsakem dogodku posebej. Poletni program traja do 3. septembra 2026. Poglej si razpored programa spodaj in se pridruži.
Prideš mimo?

PROGRAM
ŠTUDIJSKE URICE
Poletni semester: vsak torek (7. julij) & jsenski semester: vsak četrtek (13., 20., 27. avgust in 3. september) | vsakič 10:00-14:00 | Kulturni inkubator (središče)
Si študent_ka, te čakajo izpiti in nimaš ustreznega prostora za učenje in pripravo nanje? Pridi v Kulturni inkubator, kjer imamo študijske urice namenjene prav tebi. V umirjenem prostoru so na voljo računalniki, internet, udobni sedeži za učenje ter čajna kuhinja, kjer si lahko pripraviš okusno kavo. Prijave niso potrebne.
Ciljna skupina: študenti.
POLETNA JOGA
Ponedeljki: (20., 27. julij & 3., 10., 17., 24. in 31. avgust) | 10:00-11:00 | Kulturni inkubator (središče)
Začni poletne dneve z nežno vadbo, kjer bomo raztezali, krepili in sprostili celotno telo z jogo. Ponedeljkovi dopoldnevi so namenjeni druženju skozi asane. Vadba je primerna za popolne začetnike. Obvezne so prijave zaradi omejitve števila vadečih.
Ciljna skupina: mladi med 15. in 29. leti.
V KATEREM JEZIKU PA SE TI SMEJEŠ? – TEČAJ SLOVENŠČINE ZA MLADE
Ponedeljek–petek (1., 2., 3., 6., 7., 8., 9. in 10. julij) | 10.00–14.00 | Kulturni inkubator (studio)
Pridružite se brezplačnemu tečaju slovenščine za mlade (tujce, priseljence, tuje študente in pripadnike manjšin) ter mladim govorcem in govorkam slovenščine kot drugega oziroma tujega jezika. Tečaj je izobraževalne in kulturne narave, nanj pa se je treba prijaviti na petra.kolmancic@mkc.si. Skozi načrtovane aktivnosti boste izboljšali svoje jezikovne zmožnosti. Ciljna skupina: mladi do 29. leta starosti, tujci, priseljenci, tuji študentje in pripadniki manjšin.
KREATIVNO USTVARJANJE – SPROŠČANJE OB FRAKTALNI RISBI IN BARVANJU MANDAL
Sreda (1. in 22. julij – fraktalna risba) & sreda (5. avgust – barvanje mandal) | 10.00–11.30 | Kulturni inkubator (središče)
Ste vedeli, da se lahko sproščamo s pomočjo umetnosti? Skozi poletje se bomo sproščali in družili ob likovnem izražanju. Kreativno bomo ustvarjali fraktalno risbo in barvali mandale. Si vedel_a, da igrajo barve in njihove količine pomembno vlogo pri ustvarjanju? Pridi se prepričat in ustvari čudovite kreacije.
Ciljna skupina: mladi od 15 do 29 let.
BRUNCH & RITEM: SOBOTNI BRUNCHI
Sobota (4. julij in 22. avgust) | 11.00–13.00 | Kulturni inkubator (središče)
Tudi poleti se v Kulturnem inkubatorju družimo na brunchih. Vsakič nas preseneti druga tema in kulinarika. Pridite, pripeljite svoje prijatelje in uživajte.
Ciljna skupina: mladi do 29 let.
STRIPFEST
Sobota (4. julij in 1. avgust) | 10.00–13.00 | Kulturni inkubator (središče)
Ljubitelji stripov, pozor! Dve poletni soboti bosta obarvani stripovsko. Društvo Stripoholik pripravlja stripovski sejem, kjer si lahko izberete svojega. Pridite in podprite stripovsko kulturo v Mariboru. Ciljna skupina: mladi do 29 let.
KREATIVARNA IN PROJECTION MAPPING
Nedelja (5., 12., 19. in 26. julij; 2., 9., 16., 23. in 30. avgust – Kreativarna) & ponedeljek–petek (20.–24. julij – Projection Mapping) | 16.00–19.00 | Kulturni inkubator (središče)
Kreativarna – kreativna tovarna je odprt in ustvarjalen prostor za ideje. Kreativarna ponuja raznolika ustvarjalna srečanja, izkušnje, delavnice in druženja, pa tudi intermedijski festival KreativFest. Poletne delavnice bodo polne kreativnosti, ustvarjalnosti in mlade domišljije. Odprte so za vse, tako za popolne začetnike kot tudi za že izkušene na področju analognih in digitalnih pristopov k oblikovanju. Za vse, ki si želijo preizkusiti nekaj novega ali nadgraditi svoje znanje. Na delavnice sprejemamo prijave na lina.valant.sicanovic@mkc.si.
Ciljna skupina: mladi do 29 let.
Knjižni klub – Bookworm SocietY
Sreda (29. julij in 26. avgust) | 18.00–20.00 | Kulturni inkubator (središče)
Knjižni klub je namenjen knjižnim moljem, ki bi se po prebrani knjigi želeli v prijetnem okolju o zgodbi tudi pogovarjati.
Ciljna skupina: mladi do 29 let.
NEVRODIVERGENTNA DRUŽENJA
Torek (14. julij in 11. avgust) | 16.00–19.00 | Kulturni inkubator (središče)
Nevrodivergentna druženja potekajo v slovenskem in angleškem jeziku, s seboj pa lahko prinesete svoje »fidget toys«, hobije ali slušalke. Predstavljajo varen prostor za druženje, hkrati pa je za tiste, ki želijo, pripravljena tudi aktivnost. Vas je prepričalo, da nas obiščete?
Ciljna skupina: mladi do 29 let.
MI BARVAMO [3D FIGURICE] + namizne igre
Četrtek (16. julij; 6. in 20. avgust) | 18.00–22.10 | Kulturni inkubator (središče)
Vabljeni na barvanje 3D-tiskanih mini figuric, igranje namiznih iger, pogovor o 3D-tisku in ustvarjanje s 3D-pisali. Pridi na delavnico, si izberi eno izmed 3D-tiskanih mini figuric in jo pobarvaj. Vse svoje kreacije lahko tudi vzamete domov. Na voljo so tudi namizne igre ter 3D-pisala. Prijave niso potrebne.
Ciljna skupina: mladi do 29 let.
MLADINSKI DRUŽABNI VEČERI
Četrtek (16. julij in 20. avgust) | 19.00–21.00 | Kulturni inkubator (studio)
Mladinski večeri vsak tretji četrtek v mesecu ponujajo novo priložnost za druženje in preizkušanje novih aktivnosti. V varnem prostoru in prijetnem vzdušju se lahko družite, navežete nove stike, zaigrate namizne igre, sodelujete v vodenih aktivnostih, delite svoje ideje in spoznate MKC Maribor. Pridite, povabite prijatelje in uživajte v poletnih druženjih.
Ciljna skupina: mladi do 29 let.
JAZZ ‘MA MLADE
Petek (28. avgust) | 20.00–22.00 | Kulturni inkubator (studio)
Programski cikel koncertov Jazz ‘ma mlade, ki poteka v sklopu programa MKC Glasba, se nadaljuje tudi v poletnih mesecih. Predstavlja mlade neuveljavljene jazzovske skupine, ki lahko pridobijo dragocene koncertne in promocijske izkušnje. Pridite, povabite svoje prijatelje, podprite mlade jazzovske skupine in uživajte v poletnem večeru ob odlični glasbi.
Ciljna skupina: mladi do 29 let.
RAZSTAVE V RAZSTAVIŠČU
Torek (7. julij in 4. avgust) | 18.00 | Kulturni inkubator (razstavišče)
Čez poletje se boste lahko ohladili v Razstavišču Kulturnega inkubatorja, kjer bo od 7. julija na ogled razstava Striparne, 4. avgusta pa bo otvoritev razstave fotografinje Eve Božič. Pridi mimo.

Vse delavnice in aktivnosti so za udeležence brezplačne.
Se vidimo!

Povezava do originalnega članka

ANALOGNICE - poletne nedeljske delavnice
2026-07-05 16:00 - 2026-08-30 19:00 | Kulturni inkubator
POLETNE USTVARJALNE NEDELJE
ANALOGNICE
Vsako nedeljo v juliju in avgustu // 16.00-19.00 // Kulturni inkubator
Poletna šola Kreativarne bo nekoliko bolj analogna. Analognice so serija poletnih nedelj za ustvarjanje z rokami v organizaciji Mladinskega kulturnega centra Maribor in izvedbi Kreativarne. Serija delavnic, kjer bomo preizkušali različne analogne medije in ustvarjali v sproščenem vzdušju. Vsaka nedelja prinaša nove tehnike, materiale in ideje za prijetno ustvarjanje. Analognice so brezplačne, julija in avgusta (5. julij do 30. avgust 2026) bodo ob nedeljah potekale med 16. in 19. uro v Kulturnem inkubatorju.
5. julij 2026 | 16:00-19:00 | Kulturni inkubator
Skiciranje po živem modelu
Preizkusili se bomo v skiciranju po živem modelu, pri čemer se bodo tudi udeleženci izmenično preizkusili kot modeli. S hitrimi skicami bomo raziskovali linijo, gibanje telesa, proporce in držo ter razvijali opazovalne sposobnosti in risarsko tehniko. Časovna omejitev skic bo spodbujala hitrejše razmišljanje, drznejše poteze in sproščeno eksperimentiranje. Delavnica je primerna tako za začetnike kot za vse, ki bi radi razmigali roko in oko. Cilj je, da se preizkusimo v novem načinu ustvarjanja ter skupaj ustvarimo dinamično in interaktivno izkušnjo.
12. julij 2026 | 16:00-19:00 | Kulturni inkubator
Začetniško kvačkanje
Spoznali se bomo s kvačkanjem in se lotili enostavnih začetniških projektov. Kvačkanje ni le spretnost naših babic, ampak tudi joga za možgane in eden najbolj trajnostnih načinov ustvarjanja lastnih modnih dodatkov.
19. julij 2026 | 16:00-19:00 | Kulturni inkubator
Kolaž – poletje v mestu
Na tej delavnici bomo ustvarjali kolaž »Poletje v mestu«. S sabo prinesite svoje najljubše in tudi manj priljubljene poletne spomine, predmete ali fotografije, vse, kar za vas simbolizira poletje. Fotografije lahko prinesete v tiskani obliki ali pa jih natisnemo skupaj v Kulturnem inkubatorju. S temi materiali bomo ustvarili plakat ali razglednico, ki bo odražala Maribor skozi našo skupno poletno izkušnjo.
26. julij 2026 | 16:00-19:00 | Kulturni inkubator
Zine
Ustvarili bomo svoj zine, majhno samostojno publikacijo, ki združuje risbo, besedilo, kolaž ali fotografijo. Spoznali bomo osnovne principe zine kulture ter izdelali lastno mini publikacijo, ki jo lahko odneseš domov ali deliš z drugimi.
2. avgust 2026 | 16:00-19:00 | Kulturni inkubator
Akvarelno raziskovanje svetlobe
Z akvarelom bomo raziskovali, kako svetloba igra z vodo, steklom in kovino. Preizkusili se bomo v prelivih, odsevih in kontrastih ter se igrali z barvami in teksturami. Delavnica je primerna za vse, ki bi radi sproščeno ustvarjali in opazovali svet okoli sebe. Vsi materiali bodo na voljo, reference ali fotografije pa lahko prinesete s sabo.
9. avgust 2026 | 16:00-19:00 | Kulturni inkubator
Nariši in pošlji razglednico
Ustvarili bomo lastne razglednice, ilustrirane, kolažirane ali napisane. Nato bomo izbrane razglednice poslali v svet preko platforme Postcrossing, ki povezuje ljudi iz različnih držav preko pošte.
16. avgust 2026 | 16:00-19:00 | Kulturni inkubator
Glasbene impresije
Na delavnici bomo ustvarjali ob poslušanju glasbe. Različni zvoki, ritmi in atmosfere bodo navdih za risbo, barvo in obliko. Eksperimentirali bomo z različnimi tehnikami glede na to, kakšne občutke bo glasba vzbudila v nas.
23. avgust 2026 | 16:00-19:00 | Kulturni inkubator
Tihožitje
Preizkusili se bomo v risanju oziroma slikanju tihožitja. Opazovali bomo preproste predmete, se igrali s kompozicijo, linijo in barvo ter raziskovali različne načine upodabljanja. Delavnica je namenjena sproščenemu ustvarjanju in opazovanju ter je primerna za začetnike in za vse, ki želijo malo eksperimentirati z risbo ali sliko. Material bomo zagotovili mi.
30. avgust 2026 | 16:00-19:00 | Kulturni inkubator
Redizajn embalaže
Na delavnico prinesite kartonasto embalažo, ki jo imate doma, na primer škatlo od hrane ali drugega izdelka. Embalažo bomo opazovali in jo na papirju prerisali ter ji z risbo, barvami in kolažem ustvarili novo, igrivo podobo. Material za ustvarjanje bomo zagotovili mi. Delavnica je primerna za začetnike in za vse, ki jih zanima ustvarjanje ali oblikovanje.

Povezava do originalnega članka

Ustvarjalno varstvo na MARSu
2026-07-06 07:30 - 2026-08-28 16:30 | Maribor center / Vetrinjski dvor
Poletje v znamenju ustvarjalnosti, igre in raziskovanja!
Veseli smo, da vas lahko ponovno povabimo k brezplačnemu poletnemu varstvu v Mariboru, ki ga za vaše otroke organiziramo v sklopu projekta »Aktivnosti kvalitetnega preživljanja prostega časa otrok z namenom lažjega usklajevanja poklicnega in družinskega življenja 2026«, ki ga financira Ministrstvo za delo, družino, socialne zadeve in enake možnosti.
Tudi letos se bo lahko MARSovega varstva udeležilo 112 otrok iz 1. in 2. VIO.
Ustvarjalne počitnice:

so namenjene otrokom I. in II. VIO iz Maribora in širše okolice (6–12 let; otrok je že zaključil 1. razred);
število mest je omejeno na 8–14 otrok na skupino;
MARSov program bo potekal od 6. 7. do 28. 8. 2026 v Vetrinjskem dvoru v Mariboru (8 terminov).

Kaj ponujamo?
✅ Celodnevno varstvo (9 ur/dan, od ponedeljka do petka);
✅ Zdravo malico in topel obrok;
✅ Ustvarjalne delavnice (likovne, kiparske, lutkovne, reciklažne …);
✅ Gibalne aktivnosti, sprehode in prosto igro;
✅ Prijetno in varno okolje pod vodstvom naših izkušenih MARSovih mentorjev.
Zaradi velikega zanimanja so se mesta hitro napolnila, občasno pa se komu spremenijo načrti in odpove rezervacijo. Če vas zanima kateri od terminov ali se želite uvrstiti na čakalni seznam, vas vabimo, da izpolnite prijavnico:
https://forms.gle/oGU5EEKpLkbirQYK7
Za več informacij smo vam na voljo na hana@marsmaribor.org.

Povezava do originalnega članka

Poletje v Minoritih: Teo Collori & Jaki Potezi
2026-07-30 20:00 | Maribor center / Minoriti Pod Hrastom (Vojašniški trg 2A, Maribor)
Teo Collori in Jaki Potezi je sveža glasbena zasedba, ki se je oblikovala ob koncu leta 2024 iz spontanega navdiha in želje po ustvarjanju v formatu, ki ga je Teo dolgo nosil v sebi. Tako se je rodil sestav štirih vrhunskih glasbenikov, ki se ne pustijo omejevati z žanrskimi okvirji. Poleg Tea na kitari, kvartet sestavljajo še Jaka Krušič na bas kitari, Pavel Čebašek na bobnih in Marco Cali na tolkalih. V marcu letošnjega leta so izdali prvenec Alfonso Tartini. Zasedba se brez zadržkov podaja v različne glasbene svetove – od funka, flamenka, swinga in regija, pa vse do hip hopa in westerna. Njihov program je raznolik, energičen in natančno aranžiran, z močno avtorsko noto in obilico improvizacije. Teo Collori & Jaki Potezi ni le projekt tehnično izvrstnih in izrazno močnih glasbenikov, temveč predvsem iskreno glasbeno druženje, ki se na odru izraža skozi svobodo, humor in glasbeno zvedavost.

Povezava do originalnega članka

Glasbeni duet Zala Črešnik in Marko Zaletelj
2026-08-02 10:30 - 11:30 | Maribor center / Paviljon Mestnega parka
Zala Črešnik je pevka, ki se uveljavlja na koroški glasbeni sceni kot pevka jazza, ljudske glasbe in slovenske avtorske glasbe. Sodeluje z uveljavljenimi koroškimi jazzovskimi glasbeniki ter se izobražuje na področju jazz vokala in jazz kitare.
Prirejanje koncertov v mestnem parku ima bogato tradicijo vse od leta 1890, že več kot tri desetletja pa to tradicijo nadaljuje Narodni dom Maribor. Ob družabni jim je dodal tudi družbeno noto, saj z njimi priložnost za koncertiranje v prvi vrsti ponuja ljubiteljskim društvom in glasbenim skupinam iz mesta ter okolice. Tako za raznoliko in pestro glasbeno dogajanje skrbijo godbe na pihala, pevski zbori, komorne zasedbe, vokalni ansambli, ljudski pevci in godci ter folklorne skupine.
Od maja do septembra promenadni koncerti, pospremljeni s prijetnimi srečevanji in druženjem generacij ter otroško igro in smehom, v zeleno mestno oazo zvabijo številne Mariborčane, naključnim obiskovalcem pa polepšajo obisk enega najlepših parkov v tem delu Evrope.
Za leto 2026 načrtujemo 13 koncertov, ki jih bomo izvedli vsako sončno nedeljo ob 10.30, ogled pa bo brezplačen.
Koncerte v parku je podprla Mestna občina Maribor.
Ob slabem vremenu prireditev odpade.
Organizator si pridržuje pravico do spremembe programa.

Povezava do originalnega članka
